Video: Nuusleser van lug af ná Ramaphosa-flaterSABC2-nuus (Foto: SAUK) Die SAUK het bevestig dat die SABC-nuusleser Peter Ndoro vir ŉ “onbepaalde tyd” van die lug af sal wees nadat hy verskeie blapse tydens regstreekse uitsendings begaan het. Die SAUK het aan EWN gesê hy het nié besluit om Ndoro die trekpas te gee nie, maar eerder ingestem tot sy versoek om tyd te neem om te rus. Dié aankondiging volg nadat die nuusleser Donderdagaand tydens die 18:00-nuus gesê het pres. Cyril Ramaphosa is dood terwyl hy eintlik ŉ storie oor Morgan Tsvangirai, leier van die MDC-T, die opposisieparty in Zimbabwe, se afsterwe gelees het. Hy het glo onlangs ook regstreeks op die lug gesê Mangosuthu Buthelezi, leier van die Inkatha Vryheidsparty (IVP), is dood terwyl hy eintlik berig het oor Lucas Mangope, voormalige leier van die destydse tuisland Bophuthatswana, se begrafnis. Ndoro het glo gesê hy is totaal uitgebrand en voorgestel dat hy onbepaald tyd neem om weer te herstel. Volgens die SAUK het Ndoro reeds ŉ verskoning aan die presidensie gerig wat intussen aanvaar is. Die uitsaaier het gesê hoewel hy hierdie flaters as ernstig beskou, besef hy ook daar moet ruimte wees vir menslike foute. Kaizer Kganyago, ŉ woordvoerder vir die SAUK, was nie onmiddellik beskikbaar vir kommentaar nie. Peter Ndoro has killed Cyril Ramaphosa few months after killing Mangosuthu Buthelezi. pic.twitter.com/S9PwBpz8TN — Azania Afrika (@SAYoungLion) February 16, 2018